Budaj, Ján, minister životného prostredia SR (2021-05-13):
No, je mojou povinnosťou podľa mňa sa vyjadriť k tomu, že sa pán predseda SaS ohradil voči tomu, že zastupujem pri uvádzaní návrhu na skrátenie konania. Pán predseda, to je absolútne normálne. Konanie o skrátení, teda rozhodovanie o skrátení je určite návrh, ktorý môže predniesť každý minister vlády. Tam ste si trochu zmýlili adresu. Pokiaľ ide o merito veci, ako som informovaný, zajtra alebo kedy sa bude, to je vaše rozhodnutie, rozhodovať o tejto novelizácii rozpočtu, bude ho predkladať minister financií. Ja som, pán minister hospodárstva, rovnako obozretný a som kritik rozpočtového aktivizmu, aký veľmi rád vzniká, najmä keď sú krízové situácie. Všetci vnímame, že ľudia sú frustrovaní a radi by sme im niečo dali. Vznikajú skupiny poslancov, ktoré navrhujú prekvapivé výdavky z rozpočtu. Tak naozaj sa obraciam na teba, pán minister, využi svoje právo, aké máš, zasiahni do toho. Však to netreba rečniť pri pulte, pretože ty si pri koaličnom stole. Tak potom mi pripadá trochu teatrálne urobiť si, urobiť si takúto reč. Pokiaľ ide o samotný postup, aj keď opakujem, so samotným meritom do veľkej miery súhlasím, ten stres a frustrácia občianstva tlačia mnohé strany k tomu, že navrhujú nečakané výdavky. Aj tá štruktúra je vysvetlená v materiáli, ako viete, zhruba 2,4 mld. sú na nákup rôznych materiálov, ktoré súvisia s pandémiou. Naozaj to, že pandémia po novom roku udrie nebývalou silou, že úmrtí bude rádovo viac, rádovo viac než bolo v roku 2020, to naozaj autori minuloročného rozpočtu nemohli tušiť. A ak im to chcete vyčítať, tak je na to priestor pri samotnom rozpočte, kde sa dá rozobrať, či naozaj boli užívané peniaze na obranu pred pandémiou, alebo prišlo k niečomu inému. Ďalšia suma 984 mil. sa týka vytvorenia priestoru na čerpanie prostriedkov v súvislosti s plánom obnovy a odolnosti, ktorý minulý rok sme ešte nechyrovali. Zabezpečuje krytie zvýšených výdavkov na odvody do všeobecného rozpočtu Európskej únie a rozpočtujú sa aj prostriedky na dofinancovanie železničných spoločností, ktorých nízke príjmy, samozrejme, súvisia s tým, že sa veľkú časť roku zamedzovalo cestovanie alebo obmedzovalo cestovanie medzi okresmi, obmedzoval vôbec pohyb obyvateľstva. Čiže znovu sú to vlastne priame dopady rozhodnutí o pandémii, ktoré boli, podľa mojej mienky, zväčša úplne nevyhnutné. Navyše teraz, keď pandémia ustupuje, všetci by sme radi boli generálmi v tejto vojne a povedali, vtedy sme nemuseli až tak privierať krajinu, možno by sme sa boli dožili dneška s podobnými počtami obetí a bolo by to stálo menej peňazí. Tieto diskusie iste nikdy neutíchnu, nemám ilúziu, že by sme sa vedeli na tom dohodnúť a ani to nie je nevyhnutné. Takú udalosť, akou bola pandémia, udalosť, ktorá sa deje po dlhých desiatkach rokov, resp. po storočí od španielskej chrípky, zrejme bude, dokážeme, dokážu hodnotiť až tí, ktorí si na tom nebudú robiť politické body, a to z povahy veci nemôžu byť súčasní politici. V každom prípade aj pánom poslancom, aj pánovi ministrovi odporúčam podporu skráteného konania a pánovi ministrovi ešte tú možnosť, ktorú má, ktorú môže využiť, aby prebehlo, povedzme, konanie v riadnom termíne. Ja tu plním úlohu, ktorú mi dala vláda, a som presvedčený, že je správne, aby k samotnému meritu veci naozaj bol prítomný minister financií pán Matovič, ktorý aj prítomný bude.